*Tämä artikkeli kertoo muinaiseläimestä. Asteroidia käsittelee artikkeli 8564 Anomalocaris.*

**Anomalocaris** oli kambrikauden keskivaiheilta tunnettu suurikokoinen selkärangaton merieläin, joka eli noin 535–520 miljoonaa vuotta sitten.

*Anomalocarikset* lienevät olleet trilobiitteja saalistaneita petoja. Ne olivat vapaasti uivia eläimiä, jotka ilmeisesti etenivät vartalon reunassa olevia ulokkeita liikuttamalla. Niillä oli suuri pää ja suuret verkkosilmät. Näköaisti oli hyvin kehittynyt, sillä silmissä oli 16 000 osasilmää; esimerkiksi kärpäsellä niitä on 3000. Pään alapinnalla sijaitseva suu oli kiekkomainen, sen reunassa oli teräviä hampaita. Suun edestä lähti kaksi kaarevaa piikikästä uloketta, joilla *Anomalocaris* lienee siepannut saaliin ja siirtänyt sen suuhunsa. Kambrikautisiksi eläimiksi *Anomalocarikset* olivat poikkeuksellisen suuria, pituudeltaan 60 senttimetristä kahteen metriin. Suurimmat *Anomalocarikset* olivat yli 20 kertaa suurempia kuin muut sen aikaiset eliöt.

*Anomalocaris* kokoarviot.
Fossiloitunut *Anomalocarisin* suu-uloke.

Luokittelu
----------

*Anomalocaris* on erikoisen ulkomuotonsa vuoksi taksonomisesti ongelmallinen suku. Se luokitellaan pääjaksoon *Lobopodia*, jonka arvellaan olevan lähellä niveljalkaisia. Sillä oli kuitenkin muista niveljalkaisista selvästi poikkeavat suu ja kylkilisäkkeet, eikä tiedetä miten läheistä sukua se on muille niveljalkaisille.

Jäännökset
----------

*Anomalocaris*-fossiileja on löydetty ainakin Australian Emu Baysta, Kanadan Burgess Shalesta ja Kiinan Chengjiangista. *Anomalocaris*-fossiilin kuvasi ensimmäisenä J. E. Whiteaves vuonna 1892 tutkittuaan kanadalaisia trilobiittifossiiliesiintymistä löytyviä kaartuvia fossiileja. Whiteaves piti fossiloitunutta suu-uloketta omalaatuisen katkaravun pyrstönä ja antoi lajille nimen *Anomalocaris canadiensis*: sukunimiosa *Anomalocaris* tarkoittaa "outoa katkarapua". Vuonna 1979 paleontologi Derek Briggs huomasi että kyseessä olivat kuitenkin tuntemattomalle niveljalkaiselle kuuluneet ulokkeet, ja vuonna 1985 Whittington ja Briggs rekonstruoivat koko eläimen erikoisen ulkoasun.

Lähteet
-------

1. ↑  Muinaisen merten saalistajan silmät löytyivät Australiasta *Helsingin Sanomat*.  9.12.2011.
2. 1 2 3  Haines, Tim & Chambers, Paul: *Esihistoriallinen eläinmaailma*. Suomentanut Kaaro, Jani. Helsinki: Gummerus, 2007. ISBN 978-951-20-7276-7.
3. ↑  Whittington, Harry Blackmore & Briggs, Derek Ernest Gilmor: The largest Cambrian animal, *Anomalocaris*, Burgess Shale, British-Columbia.  *Philosophical Transactions of the Royal Society of London. B, Biological Sciences*, 14.5.1985, 309. vsk, nro 1141, s. 569–609. doi:10.1098/rstb.1985.0096. Artikkelin verkkoversio. Viitattu 4.12.2019.  (englanniksi)

Aiheesta muualla
----------------

* Nedin, Chris: Anomalocaris *Chris Nedin's Page*.  21.1.1999. Viitattu 4.12.2019. (englanniksi)
* Sam Gon III: The *Anomalocaris* Homepage *Trilobites.info*.  8.11.2010. Viitattu 4.12.2019. (englanniksi)
* Paleobiology *Smithsonian National Museum of Natural History*. Viitattu 4.12.2019. (englanniksi)

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q37395
* Wikispecies: Anomalocaris
* EoL: 4327544
* Fossilworks: 7370
* GBIF: 6757250
* iNaturalist: 333148

 |

 |